Privremena vlada Demokratske Federativne Jugoslavije - латиницом
**Привремена влада Демократске Федеративне Југославије** је била влада Демократске Федеративне Југославије образована од припадника Националног комитета ослобођења Југославије и припадника краљевске владе у егзилу. Влада је састављена 7. марта 1945, а трајала је до 11. новембра 1945. Председник привремене владе је био Јосип Броз Тито, вођа партизана и генерални секретар КПЈ.

Настанак
--------

Пре него што је формирана привремена влада , одржано је неколико сусрета између Тита и Ивана Шубашића, предратног бана Бановине Хрватска и председника краљевске владе у Лондону током Другог светског рата.

Након Вишког споразума у јуну 1944. до новог састанка између Тита и Шубашића је дошло у Вршцу 20. октобра 1944. Боравак Тита у СССР и Московска конференција између Стаљина и Винстона Черчила отворили су врата за други споразум између представника НКОЈ-а и председника краљевске владе. Споразум је закључен 1. новембра 1944. у Београду и познат је као „Београдски споразум". 

До нових контакта дошло је децембра 1944. када је учињена допуна Београдског споразума са неким гаранцијама за рад политичких странака и ратификације законодавних аката АВНОЈ-а од стране будуће Уставотворне скупштине. Београдским споразумом је био незадовољан краљ Петар II Карађорђевић, чију је функцију по Споразуму Тито-Шубашић из 1944. обављало регентско веће састављено од три члана.

Ипак, по завршетку Јалтске конференције, 16. фебруара 1945. Шубашићева влада је стигла у Београд. После многих преговора и убеђивања, краљ Петар је најзад 2. марта именовао за регенте Срђана Будисављевића, Анту Мандића и Душана Сернеца. По споразуму, три дана касније дошло је до оставке краљевске владе и НКОЈ-а.

Нова влада ДФЈ је састављена 7. марта 1945. а 9. марта усвојила је Декларацију, коју је исте вечери њен председник маршал Тито прочитао преко Радио Београда.

Из привремене владе ДФЈ први је дао оставку на месту министра потпредседника, Милан Грол, с образложењем да се не поштује принцип демократије и слободе говора. После паљења уредничких кућа листа "Демократија", широм градова Југославије, дошло је до првих неслагања представника Шубашићевог дела и представника ЈНОФ-а. Нарочито је Шубашићев део апострофирао негативну улогу специјалне полиције Озне и њеног преимућства у држави.

После Грола, владу је истог дана напустио и др Јурај Шутеј, министар без портфеља. Сам др Иван Шубашић, под изговором да нема слободне демократске речи и да влада комунистичка диктатура у земљи, је поднео оставку на месту министра спољних послова октобра 1945.

Привремена влада ДФЈ је формално тада остала без представника Шубашићевог апарата и постојала је све до 11. новембра 1945. када су одржани избори за Уставотворну скупштину.

Састав
------

**Привремена влада ДФЈ (7. март 1945 - 11. новембар 1945)**

| Министарски ресор | Име и презиме министра |
| --- | --- |
| Председник привремене Владе ДФЈ |  Маршал Јосип Броз Тито (НКОЈ) |
| Потпредседник Владе ДФЈ | Милан Грол (Краљевска влада) (Поднео оставку 18. августа 1945.) |
| Потпредседник Владе ДФЈ | Едвард Кардељ (НКОЈ) |
| Министар спољних послова |  др Иван Шубашић (Краљевска влада)(Поднео оставку 8. октобра 1945.) |
| Министар без портфеља | Јосип Смодлака (НКОЈ) |
| Министар народне одбране |  Маршал Јосип Броз Тито (НКОЈ) |
| Министар без портфеља |  др Јурај Шутеј (Краљевска влада) (Поднео оставку 18. августа 1945.) |
| Министар финансија | Сретен Жујовић-Црни (НКОЈ) |
| Министар поште, телеграфа и телефона |  др Драго Марушић (Краљевска влада) |
| Министар правосуђа | Фране Фрол (НКОЈ) |
| Министар унутрашњих дела | Влада Зечевић (НКОЈ) |
| Министар саобраћаја  | Тодор Вујасиновић (НКОЈ) |
| Министар индустрије | Андрија Хебранг (НКОЈ) |
| Министар спољне трговине | Никола Петровић (НКОЈ) |
| Министар просвете | Владислав С. Рибникар (НКОЈ) |
| Министар информација | Сава Косановић (Краљевска влада) |
| Министар народног здравља | Златан Сремец (Краљевска влада) |
| Министар рударства | Бане Андреев (НКОЈ) |
| Министар за пољопривреду |  др Васа Чубриловић (НКОЈ) |
| Министар за привреду | Едвард Коцбек (НКОЈ) |
| Министар за шумарство | Сулејман Филиповић (НКОЈ) |
| Министар за социјалну политику |  др Антон Кржишник (НКОЈ) |
| Министар колонизације | Сретен Вукосављевић (НКОЈ) |
| Министар за грађевине | Стева Зечевић(НКОЈ) |
| Министар за Србију у Влади ДФЈ | Јаша Продановић (НКОЈ) |
| Министар за Босну и Херцеговину у Влади ДФЈ | Родољуб Чолаковић (НКОЈ) |
| Министар за Црну Гору у Влади ДФЈ | Милован Ђилас (НКОЈ) |
| Министар за Македонију у Влади ДФЈ | Емануел Чучков (НКОЈ) |
| Министар за Хрватску у Влади ДФЈ | Павле Грегорић (НКОЈ) |
| Краљев намесник | Срђан Будисављевић (Краљевска влада) |
| Краљев намесник | Анте Мандић (Краљевска влада) |
| Краљев намесник | Душан Сернец (Краљевска влада) |

Види још
--------

* Споразум Тито-Шубашић
* Демократска Федеративна Југославија